'अमेरिका में बढ़ गया है आतंकवादी हमले का खतरा'  
अमेरिका की आंतरिक सुरक्षा मंत्री ने कहा है कि आतंकी गतिविधियों में अमेरिकी नागरिकों के शामिल होने से आतंकी हमले का खतरा बढ़ गया है।
अमेरिका की आंतरिक सुरक्षा मंत्री जेनेट नैपोलितानो ने कहा है कि आतंकी गतिविधियों में अमेरिकी नागरिकों के शामिल होने से अमेरिका में आतंकी हमले का खतरा काफी बढ़ गया है। जेनेट ने बुधवार को कहा, "इस बात में कोई संदेह नहीं है कि 9/11 के आतंकवादी हमले के बाद से ही देश की सुरक्षा को मजबूत बनाने के लिए कई महत्वपूर्ण कदम उठाए गए हैं।"  उन्होंने कहा, "लेकिन आतंकवादी हमले का खतरा लगातार बना हुआ है और कुछ मायनों में वर्तमान में आतंकवादी हमले का खतरा उस स्तर तक पहुंच गया है जैसा लगभग 10 साल पहले था।" उन्होंने कहा, "हम देख रहे हैं कि हमला करने के लिए आतंकवादी संगठन अमेरिकी और पश्चिमी देशों के नागरिकों को भर्ती कर रहे हैं।" गौरतलब है कि पिछले दो वर्षों के दौरान आतंकवाद से सम्बंधित आरोपों में शामिल 126 लोगों में 50 अमेरिकी नागरिक थे।